KIRJALLINEN KYSYMYS E-0396/01

esittäjä(t): Myrsini Zorba (PSE) komissiolle

(15. helmikuuta 2001)

Aihe: Eurooppalaisen Aristeion-kirjallisuuspalkinnon lakkauttaminen

Vuoden 2000 lopussa lakkautettiin eurooppalainen Aristeion-kirjallisuuspalkinto ilman mitään ennakkoilmoitusta sen korvaamisesta toisella palkinnolla.

Olemassaoloaikanaan vuosina 19952000 palkinto uskoakseni edisti merkittävästi Euroopan kansojen keskinäistä yhteisymmärrystä ja tarjosi uusille kirjallisille äänille mahdollisuuden tulla kuulluiksi ja tunnetuiksi koko unionin alueella. Toisenlaisissa olosuhteissa nämä äänet olisivat jääneet omien kielirajojensa vangeiksi, etenkin kun otetaan huomioon suurten kielten hallitseva asema kirjamarkkinoilla.

Milloin ja miten Euroopan komissio aikoo korvata Aristeion-kirjallisuuspalkinnon, joka edistää huomattavasti Euroopan kansojen kulttuurista yhteenkuuluvuutta, mikä on puolestaan unionin poliittisen yhdentymisen kannalta välttämätöntä?

Viviane Redingin komission puolesta antama vastaus

(6. huhtikuuta 2001)

Eurooppalaiset kirjallisuus- ja käännöspalkinnot, Aristeion-palkinnot, perustettiin 1993 kulttuuriministerien aloitteesta.(1) Kirjan ja lukemisen alaa koskevasta kääntämisen kattavasta tukiohjelmasta (Ariane) 6. lokakuuta 1997 tehdyssä päätöksessä N:o 2085/97/EY(2) palkinnot otettiin huomioon ja säädettiin niiden rahoituksesta.

Aristeion-palkinnon sihteeristötehtävät ja järjestämisvastuu kiersivät vuosittain Euroopan kulttuuripääkaupungilta toiselle komission toimiessa kaupungin yhteistyökumppanina. Toisin kuin lainsäätäjät tarkoittivat, kierto ei lisännyt palkintojen näkyvyyttä vaan aiheutti vaihteluja hallintomenettelyissä ja joskus organisoinnin puutetta, mikä haittasi vakavasti palkintojen tulemista tunnetuksi. Kun yhteisö laajeni kattamaan 15 jäsenvaltiota, kulttuuriohjelmiin osallistuu myös Efta- ja ehdokasmaita ja kun kulttuurikaupunkeja alettiin vuodesta 2000 nimeämään samanaikaisesti useita, palkintojen organisointimenetelmät vanhentuivat.

Niinpä Aristeion-palkinnot lakkautettiin Ariane-ohjelman päätyttyä.

Tätä nykyä yhteisö tarjoaa Kulttuuri 2000 -ohjelman (kulttuurialan yksinomaisen yhteistyö- ja rahoitusvälineen) kautta tukea erityisille eurooppalaisille tai kansainvälisille kulttuuritapahtumille, joihin kuuluu mm. eurooppalaisia palkintoja kulttuurin eri aloilla, kuten kirjallisuudessa, kääntämisessä ja arkkitehtuurissa. Neuvosto ja parlamentti eivät näet halunneet antaa palkinnon järjestämistä ohjelman hengen ja toissijaisuusperiaatteen vastaisesti komission tehtäväksi vaan pitivät Kulttuuri 2000 -ohjelmasta tekemässään päätöksessä parempana rohkaista sellaisia aloitteita, jotka vastaavat eri taiteen alojen todellisiin tarpeisiin ja ennen kaikkea joiden järjestämisestä ja markkinoinnista vastaavat kulttuurin ammattilaiset.

Vuonna 2000 komissio valitsi pannessaan ohjelmaa täytäntöön Mies van der Rohen säätiön perustamaan EU:n nykyarkkitehtuuripalkinnon. Seuraavina toimintavuosina voidaan perustaa Kulttuuri 2000 -ohjelmasta tehdyn päätöksen N:o 508/2000/EY(3) mukaisesti muitakin kulttuuripalkintoja, myös kirjallisuuden alalla.

(1) Päätöslauselma, annettu 18.5.1989, EYVL C 183, 20.7.1989.

(2) EYVL L 291, 24.10.1997.

(3) EYVL L 63, 10.3.2000.